**UN SINGUR DRAPEL**

*Andreionthepoetry*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sunt zvonuri că vin, bat la uşă războaie,

Dar luptele-s fără folos -

Un singur război trebui’ s-avem în inimi:

Pe cel întru Domnul Hristos!

Se cred toţi patrioţi de-şi iubesc patria-mamă,

Pe ceilalţi îi iau de străini -

O singură patrie contează de-a pururi:

Biserica celor creştini!

Zadarnic ridică drapelele proprii

Cât pot ei de sus, tot mai sus -

Un singur drapel va sta dârz pe redute:

Doar Crucea ce-o poartă Iisus!

În van tânjesc oşti după veşnică glorie,

Istoria se schimbă mereu -

O singură oaste adună victorii:

E oastea ce-a strâns Dumnezeu!

Sunt arme ce-aduc nemilos nimicirea

În numele păcii lumeşti -

O singură armă dă viaţă: Iubirea,

Dar nu-i lesne s-o mânuieşti!

Şi mulţi se fac robi proclamând libertatea,

Neştiind c-o exercită prost,

Dar liberă e numai creştinătatea

Sub jugul uşor în Hristos!